Miriam Makeba

Miriam Zenzi Makeba (født 4. mars 1932 i Prospect Township utenfor Johannesburg, død 10. november 2008 i Castel Volturno i Italia) var en  sørafrikansk sanger av xhosa- og swazi-opprinnelse. Hun er også kjent som Mama Afrika. Hun vant Grammyprisen for etnisk folkemusikk i 1966. 

 Biografi 
Makebas mor tilhørte swazifolket og var sangoma eller tradisjonell healer. Hennes far var av Xhosa-folket. Han døde i 1938 da datteren var bare seks år. Miriam Makeba begynte å synge i 1950 med gruppen Manhattan Brothers. Senere startet hun sin egen gruppe, The Skylarks, som blandet jazz og tradisjonelle sørafrikanske melodier.

I 1959 var hun med i musikalen King Kong sammen med sin fremtidige mann, Hugh Masekela. Hun solgte godt som plateartist, men fikk lite provisjon fra salget og søkte seg bort fra Sør-Afrika. Da hun ble med i anti-apartheid-dokumentaren Come Back, Africa i 1959 fikk karrieren hennes et gjennombrudd. Hun ble invitert til Filmfestivalen i Venezia i Italia, og valgte å ikke returnere til Sør-Afrika. Etter dette ble hennes sørafrikanske pass inndratt og hun ble fratatt statsborgerskapet.

UNESCO har inkludert Miriam Makeba i sin oversikt over betydningsfulle kvinner i afrikansk historie.

 1960–1989 
Makeba møtte Harry Belafonte i London, og han bidro til at hun fikk reise til USA. Hun fikk da utgitt flere av sine største hits, blant annet «Pata Pata», «The Click Song» («Qongqothwane» på xhosa), og «Malaika». Andre kjente sanger er «Mbube» og «Laku Tshone 'llanga». I 1966 fikk Makeba og Harry Belafonte Grammy Award for innspillingen An Evening With Belafonte/Makeba. De vant klassen for beste folkemusikk. Albumet tok for seg undertrykkelsen av sørafrikanere under apartheid.  

I 1963 holdt hun en engasjert tale for FNs komité mot apartheid. Etter dette ble Makebas plater forbudt i Sør-Afrika og hun mistet sitt sørafrikanske statsborgerskap og ble nektet å vende tilbake til hjemlandet.

Da hun giftet seg med den trinidadiske menneskerettighetsaktivisten og Black Panthers-lederen Stokely Carmichael i 1968, skapte dette en del kontrovers i USA og både platekontrakter og turneer ble kansellert. Etter dette flyttet paret til Guinea, hvor de ble nære venner med president Ahmed Sékou Touré og hans hustru. Hun ble erklært uønsket i USA i 1970-årene. Makeba skilte seg fra Carmichael i 1973, og fortsatte å opptre hovedsakelig i Afrika, Sør-Amerika og Europa. Hun ble valgt som Guineas delegat til FN, og for sitt arbeid fikk hun Dag Hammarskjölds fredspris i 1986.

Hun flyttet til Brüssel etter at hennes eneste datter, Bongi Makeba, døde i 1985. 

Makeba har også opptrådt/samarbeidet med Dizzie Gillespie og Paul Simon (på Graceland-albumet). I 1987 deltok hun på Paul Simons Graceland-turné. Ikke lenge etter ga hun ut selvbiografien Makeba: My Story (ISBN 0-453-00561-6).

 1990–2008 
Nelson Mandela overtalte henne til å returnere til Sør-Afrika i 1990. Hun ble i 1992 med i filmen Sarafina, om Soweto-opprøret i 1976. Makeba spilte Angelina, Sarafinas mor. I 2002 var hun med i dokumentaren Amandla!: A Revolution in Four-Part Harmony, en film om musikkens betydning i kampen mot apartheid.

I januar 2000 ga hun ut albumet Homeland, med Michael Levinsohn som en av produsentene, på plateselskapet Putumayo World Music.Makeba Returns With "homeland': Putumayo Set Deals With Pain Of Exile, Joy Of Homecoming: allbusiness.com Homeland ble nominert til Grammypris i kategorien «Best World Music».Awards & Festivals:Grammy Awards:43rd (2001): Nominations: digitalhit.com I 2001 mottok hun Otto Hahns fredsmedalje fra det tyske FN-sambandet (DGVN) i Berlin, for «outstanding services to peace and international understanding». I 2002 delte hun Polar Music Prize med Sofia Gubaidulina. I 2004 ble Makeba stemt frem som nummer 38 i den sørafrikanske kringkastingen, South African Broadcasting Corporations kåring av Tidenes fremste sørafrikanere (Great South Africans). 

I 2005 la Makeba ut på en 14 måneder lang, verdensomspennende avskjedsturné, med konserter i alle de landene hun hadde besøkt tidligere i sin karriere. Hennes siste konsert ble holdt 8. oktober 2007 under The Sugar and Spice festival i Gateshead i England. Den 22. august 2008 opptrådte hun på Melafestivalen på Rådhusplassen i Oslo, etter invitasjon fra Stiftelsen Horisont.

Hun døde av hjerteinfarkt i morgentimene etter en konsert i Castel Volturno i Italia, den 10. november 2008. Konserten var en støttekonsert for forfatteren Roberto Saviano, og hans kamp mot den mafialignende organisasjonen Camorra.

 I litteraturen 
Miriam Makeba er også motiv i Hans Børlis dikt "Makeba synger".

 Diskografi 
 Album 
 1960: Miriam Makeba 
 1960: The Many Voices Of Miriam Makeba
 1962: The World Of Miriam Makeba
 1963: Makeba
 1965: Makeba Sings
 1965: An Evening With Belafonte/Makeba (with Harry Belafonte)
 1965: The Click Song
 1966: All About Makeba
 1966: Malaisha
 1967: Miriam Makeba In Concert!
 1967: Pata Pata
 1968: Makeba!
 1974: The Promise
 1975: Country Girl
 1977: Pata Pata
 1988: Sangoma
 1989: Welela
 1991: Eyes On Tomorrow
 1993: Sing Me A Song
 1994: A Promise
 1998: Live From Paris & Conakry
 2000: Homeland
 2002: Keep Me In Mind
 2004: Reflections
 2006: Makeba Forever (hennes siste innspilling)

 Samlealbum 
 1991: Africa 1960-65 recordings
 1991: Eyes On Tomorrow
 1998: The Best Of Miriam Makeba & The Skylarks: 1956 – 1959 recordings
 2000: Mama Africa: The Very Best Of Miriam Makeba
 2001: The Guinea Years
 2002: The Definitive Collection
 2003: The Best Of The Early Years

 Referanser 


 copy sent to mailing list of article Legendary singer, diplomat turns 70 by James Hall, published in the Michigan Citizen, besøkt 15. september 2006

 Eksterne lenker 


 Miriam Makeba diskografi
 Uoffisiell Miriam Makeba nettside
 Makeba-artikkel fra Global Village Idiot
 Miriam Makeba – A true South African musical Legend (En sann sørafrikansk musikalsk legende)
 Books of The Times; South African Singer's Life: Trials and Triumphs - New York Times

 Miriam Makeba hos Discogs
 Mama Africa møter kwaito-generasjonen

Kategori:Sørafrikanske sangere
Kategori:Antiapartheid-aktivister
Kategori:Xhosa-personer
Kategori:Personer fra City of Johannesburg Metropolitan Municipality
Kategori:Sørafrikanske aktivister